KYLE GRAY

Kapcsolatteremtés az
Angyalokkal

Lásd, halld és érezd angyali
segítőid útmutatásait

ÉDESVÍZ KIADÓ
BUDAPEST

A fordítás az alábbi kiadás alapján készült:

Kyle Gray / Connecting with the Angels Made Easy

Originally published by Hay House Inc., USA, 2015

A Hay House-rádió a www.hayhouseradio.com
internetes oldalon érhető el.

Fordító:

Béresi Csilla

Szerkesztő:

Kósa Éva

Olvasószerkesztő:

Kótai Kata

Copyright © Kyle Gray 2015

Hungarian translation © Béresi Csilla, 2023

Hungarian edition © Édesvíz Kiadó Kft., 2023

Cover design © Édesvíz Kiadó Kft., 2023

Minden jog fenntartva.

A könyv – a kiadó írásos jóváhagyása nélkül – sem egészében, sem részleteiben nem sokszorosítható vagy közölhető, semmilyen formában és értelemben, elektronikus vagy mechanikus módon, beleértve a nyilvános előadást vagy tanfolyamot, a hangoskönyvet, bármilyen internetes közlést, a fénymásolást, a rögzítést vagy az információrögzítés bármely formáját.

ÉDESVÍZ KIADÓ, BUDAPEST

Felelős kiadó: Novák András igazgató

Főszerkesztő és gyártásvezető: Dudich Ákos

Tipográfia: Szász Julianna

A borítót készítette: Goart Design Bt.

Elektronikus formátum
Békyné Kiss Adrien

EPUB ISBN 978-963-507-422-8

MOBI ISBN 978-963-507-423-5

Kedves Olvasó!

Az Édesvíz Kiadó célja megalakulása, 1989 óta, hogy útmutatást, támaszt, kihívást nyújtson azoknak, akik a tudatos önismeret és önfejlesztés egész életen át tartó útjára léptek. A Kiadó csapata azóta is minden nap azon dolgozik, hogy megtaláljuk és megjelentessük azokat a könyveket, amelyek céljai elérésében (vagy keresésében) leginkább segítik Önt.

Ahogy az élet minden területén, könyvkiadói hivatásunkban is a megújulás, az innováció az egyik legfontosabb szempont.

Elkötelezettek vagyunk a nyomtatott és az elektronikus könyvkiadásban egyaránt. Ezért használjuk ki az ebook kínálta lehetőségeket is: ezzel a XXI. századi technikával környezetkímélőbben és az Ön számára is olcsóbban tudjuk eljuttatni Önhöz azt, amit szeretne, mint a nyomtatott verzióval. Ráadásul a régi, boltokban talán már nem is kapható könyveinket digitálisan ismét megtalálhatja.

Az olvasás élménye és szeretete az Édesvíz Kiadó hitvallása: legyen az nyomtatott vagy elektronikus, megvásárolt vagy illegálisan letöltött. Lényeg, hogy az Üzenet, a Könyv eljusson Önhöz.

Ugyanakkor mire Ön ezeket a sorokat olvassa, addigra akár ezernél is több órányi munkánk és jelentős kiadásaink vannak a megjelentetésben.

Ezért hálásan megköszönjük, ha könyvünket illegális letöltés helyett megvásárolja, és ezzel hozzájárul Kiadónk fenntartásához és további könyvek kiadásához. Cserébe mi igyekszünk minden kiadványunkat egyre könnyebben és olcsóbban elérhetővé tenni az Ön számára.

Szívesen fogadunk minden visszajelzést, amelyet megfontolva még többet tehetünk azért, hogy Ön, kedves Olvasó, elégedett legyen Kiadónkkal és könyveinkkel.

Köszönjük együttműködését!

Jó olvasást kíván:

Novák András

alapító tulajdonos

Kapcsolat:

szerkesztoseg@edesviz.hu

www.edesviz.hu

Minden csoda, ami a szeretetből fakad.

A CSODÁK TANÍTÁSA

Tartalomjegyzék

Gyakorlatok jegyzéke

Bevezetés

I. RÉSZ: KIK AZOK AZ ANGYALOK?

1. fejezet: Az angyalok valóságosak

2. fejezet: Az angyalok feladatai

3. fejezet: Miben segíthetnek az angyalok?

4. fejezet: Angyali karok

5. fejezet: Őrangyalok

II. RÉSZ: HOGYAN DOLGOZZUNK EGYÜTT AZ ANGYALOKKAL?

6. fejezet: Találkozás az őrangyaloddal

7. fejezet: Az arkangyalok hatalma

8. fejezet: Gyógyító angyalok

9. fejezet: Ki láthat angyalokat?

10. fejezet: Az angyalok hangja

11. fejezet: Hogyan érezzük meg az angyalok jelenlétét?

12. fejezet: Hídépítés

13. fejezet: Eszköztár az angyalokhoz

Imák és megerősítések

Kérdések és feleletek

Zárszó gyanánt

Ajánlott irodalom

Köszönetnyilvánítás

A szerzőről

Gyakorlatok jegyzéke

Segítségkérés

Láss lelki szemeiddel

Megbocsátás

Szólítsd név szerint az angyalokat

„Drága őrangyalom…”

Őrangyal-meditáció

Angyali segítség küldése embertársainknak

Közös gyógyítás az angyalokkal

A tisztánlátás képességének felébresztése

Auralátás

Angyalnézőben

Vizsgáld meg a saját aurádat

Lezárás

Gondolkozz úgy, mint az angyalok

Kapcsolatfelvétel

Angyali üzenet közvetítése egy jóbarátnak

Az aura érzékelése

Érzések észlelése

Húzd magadhoz a Napot

Nyisd meg a szívedet

Gyertyaszertartás köszöntésképpen

„Szeretem…”

Vágd el a kötelékeket

Bekapcsolás

Kikapcsolás

Bevezetés

Soha nem felejtem el az első alkalmat, amikor a szó szoros értelmében megláttam őrangyalomat. Mindössze húszéves voltam, amikor minden spirituális munkát magam mögött hagytam. Becsomagoltam és eltettem az összes könyvemet, tarot-kártyámat és kristálygömbömet.

Tizenhat éves koromtól végeztem tisztánlátó olvasásokat, és kezdtem belefáradni. Izgalmas volt az Egyesült Királyság legfiatalabb elismert médiumának lenni, az évek múlásával azonban egyre inkább tehernek éreztem ezt, mintsem az „ég ajándékának”, különleges képességnek.

Kamaszfejjel időm nagy részét középkorú nőkkel töltöttem, vagy másokon segítettem. Úgy éreztem, nemes feladatnak teszek eleget ezzel, ami azonban kiegyensúlyozatlanná is formált. Szokatlanabbnál szokatlanabb dolgokat tapasztaltam ennek során. Mikor például olvasást végeztem egy változókorban járó nőnek, vele együtt – vagy éppenséggel helyette – érzékeltem a hőhullámokat! Nem volt egy nagy élmény! Felzaklató helyzetek sora követte egymást: haldoklásokat éltem át, vagy a magukra hagyottak gyászát szenvedtem végig. Válófélben lévő pároknak adtam tanácsot. Túl sok volt ez, muszáj volt leállnom.

Megtanácskoztam a dolgot anyámmal, és ebben állapodtunk meg. Egyetemre szerettem volna menni, és apám a zenei pályát javasolta. A szükséges ismeretek megszerzése után egy ideig a glasgow-i reptéren dolgoztam, azután egy négycsillagos hotelben helyezkedtem el rendezvényszervezőként és mellékesen DJ-ként.

Szerettem a hotelben dolgozni, azonban határozottan kihívás volt. Emlékszem, fél éve álltam már ott alkalmazásban, amikor úgy éreztem, ideje felhagynom a kekeckedéssel, vádaskodással, a rossz hangulat terjesztésével. Egyre a híres mondás – „Légy magad a változás, amire vágysz!” – motoszkált a fejemben. Éreztem, hogy nem ok nélkül. Nem voltam túl kellemetlen ember, de a szeretet kimutatásában sem jeleskedtem.

Emlékszem, aznap este lefekvés előtt egy angyalos kötetet halásztam elő a könyveim közül. Bebújtam a takaró alá, és olvasni kezdtem. Mélyen lekötött, hogy azokról az égi teremtményekről olvashatok, akiket mindig is magam előtt láttam, hallottam vagy éreztem a kártyajóslások alkalmával. Egyszer csak az egyik oldalt elfordítva hófehér toll hullott ki a könyvből, és landolt a mellkasomon. Ezután mindent mintha lassított felvételen láttam volna. A szobám szívet-lelket melengető, aranyszínű fényekben fürdött. Ágyam fölé fénylő lények hajoltak, akiket körvonalaik alapján a leginkább angyaloknak sejtettem. Emlékszem, azzal a tudattal aludtam el, hogy szeretnek, és biztonságban vagyok, hiszen nem az egyedüli teremtmények vagyunk a mindenségben.

Másnap reggel a mobilom ébresztője csöngetett fel. Megszoktam, hogy oda se nézve lekapcsolom, aznap azonban kinyitottam a szemem, és ránéztem a kijelzőre. Hét óra volt. Kikapcsoltam az ébresztőt, és visszatettem a telefont az éjjeliszekrényemre. Már épp keltem volna ki az ágyból, csakhogy mit láttam az oldalában? Egy férfi állt ott, és engem nézett. Közel két méter magas volt, és Barack Obamára emlékeztetett. Megcsóváltam a fejem, arra gondolva, hogy még nem ébredtem fel teljesen. Hiába pislogtam azonban, a férfi erre sem ment el.

Úgy éreztem, ismerem valahonnan, noha nem tudtam okát adni ennek az érzésnek. Nem akarok hazudni, az értelmem igenis tiltakozott: „Mi folyik itt?” – ijedeztem, miközben teljesen lebénultam az áhítattól. A fenséges lény szeme úgy lángolt, mintha egy kemencébe pillantottam volna. Ráadásul visszanézett, s tekintete egész lényemet átjárta. Elöntött a szeretet, ugyanakkor sejtelmem sem volt, mit akar tőlem. Már megint késésben voltam, ezért felkeltem és lezuhanyoztam. Reménykedve mentem vissza a szobámba, hátha nem lesz már ott.

Emlékszem, hogyan trappoltam vissza a derekam köré kötött törülközővel… A jelenést azonban ugyanott találtam. Ezúttal jobban megnéztem magamnak. Csak állt ott a fémpáncéljában, amely szorosan a testére simult. Az ember szuperhősnek nézhette.

Szuperhős volt, vagy sem, nem akartam, hogy öltözködni lásson. Elvonultam hát a fürdőszobába, és elkezdtem a napomat.

A munkahelyen senkinek nem szóltam arról, mit láttam. Nem akartam, hogy azt higgyék, begolyóztam. Ennél is fontosabb volt a kérdés, hogy mit akar tőlem ez a férfiú. Tudtam, hogy ilyesmi nem ok nélkül történik… és kivétel nélkül mindig a javunkat szolgálja.

Közvetlenül ebéd előtt megszólalt a telefonom. A főnököm arra kért, kapcsoljam ki, engem azonban érdekelt, ki hív. Magánszámról kerestek. Gondoltam, talán DJ-megbízás, ezért kimentem az irodából.

A vonalba beleszólva kellemesen meglepődtem, amikor a skót Sun munkatársnője mutatkozott be.

– Kyle Gray látóval beszélek?

– Nos, régen az voltam, de már nem… – kezdtem volna azonnal magyarázkodni.

– Hogyhogy csak „régen”? – háborgott a nő. – Nem isten adománya ez a képesség? Azért hívom, mert új rovatot indítunk. Nem akarja megpályázni?

Őszintén szólva nem érdekelt a dolog, és ezt nem is rejtettem véka alá. Néhány újabb telefon után meg anyám rábeszélésére aztán beadtam a derekam, hogy megjelenek egy „tereferére”.

Egy hét elteltével (megint csak késésben) lóhalálában rohantam a skót Sun állásinterjújára.

Az interjút egy újságírónő, Yvonne vezette, ő kérdezgetett az életemről. Barátságos, ötvenes nő volt, karcsú és szőke. Mikor olvasott, feltette a szemüveget, amit különben levett. Érdekelte a munkám, és melegszívűnek, törődőnek mutatkozott. Sziporkázó aura vette körül (minden élőt körülvesz hasonló, csak más-más színben), és angyali fény is világított az oldalán. Ahogy ott ült, egy macska szelleme sétált be, és telepedett az ölébe. Mindezt nem tettem szóvá, de azért megjegyeztem magamnak.

A szerkesztő érkezése olyan volt, mint Az ördög Pradát visel egyik jelenete. Láttam rajta, hogy komolyan gondolja az egyezségünket. Hamukázást amúgy sem vett volna be senkitől.

– Több jelentkezőt is láttam ma – szólalt meg azonnal. – Miből olvas: kövekből, csontból, rúnákból, sírból...?

– Nem, dehogy – nevettem fel idegesen. – Néha azonban látom mások angyalait, és hiszek abban, hogy amennyiben meghívjuk az angyalokat az életünkbe, minden akadályt legyőzünk.

– Na, ez tetszik, és maga is tetszik – mondta meglepetten.

– Maga fiatal, jó fej, és új a terepen. Nem is láttunk eddig magához foghatót.

Ami biztatóan hangzott. Mindazonáltal hamar befejezte az interjút, mondván, hogy majd tartjuk a kapcsolatot. Már menni készültem, amikor őrangyalom sürgetésére megemlítettem a macskát. Ideges voltam, ezért tanácsosabbnak láttam, ha visszafogom magam, ugyanakkor be kellett bizonyítanom, hogy én vagyok az emberük. Szerencsére Yvonne azonnal tudta, kiről van szó: hőn szeretett cicáját, Majikát napokkal korábban altatták el.

Éreztem, hogy valami történik itt, és valóban, pár nap múlva kaptam egy e-mailt, amelyben hathetes megbízást ajánlottak fel. Némi habozás után az ajánlat elfogadása mellett döntöttem. Túl régóta viaskodtam már az angyalaimmal. Véget kellett vetnem ennek, nem hátrálni meg önnön belső igazságom elől. Megadtam hát magam, és elindultam azon az úton, amelyet minden jel szerint az angyalok fektettek le számomra.

Elhatároztam, hogy ráerősítek a meditációra, és tovább finomítom a készségeimet. A hotelbe visszatérve beszámoltam munkatársaimnak ezoterikus tapasztalataimról. Nem győztek ámuldozni. Új megbízatásomról is szót ejtettem, hozzátettem azonban, hogy tőlük sem akarok megválni, hiszen akkoriban ez jelentette számomra az anyagi alapokat. Úgy gondoltam, összekötöm a kellemeset a hasznossal, és a hotelben teszem próbára a képességeimet. Ha sikerül meggyőznöm a kollégákat, mindenki más is hinni fog nekem.

Bevittem hát a munkába egy pakli angyalkártyát, amit szétterítettem az íróasztalomon. Minden reggel felvettem egy kártyalapot, és hagytam, hogy a kollégáim is felemeljenek egyet. Pozitív megerősítéseket helyeztem el az íróasztalomon, és a munkatársaim környezetében is kiaggattam őket. Ideje volt pozitív energiákat kifejteni.

Alig egy hét múltán ismét meghívtak a skót Sun szerkesztőségébe, hogy további újságírókkal találkozzam, és elvigyek egy nyaláb kézzel írott levelet első cikkem megírásához. Mindenekelőtt azonban képességeim bizonyítására az újságíróknak, családtagjaiknak és barátaiknak kellett médiumként olvasnom. A cikk egy keddi napon jelent meg. Izgalmas pillanat volt.

Néhány nappal később, egy szabadnapomon, otthon voltam, amikor kopogtatást hallottam. Ajtót nyitottam. A postás állt előttem, óriási zsákkal a vállán.

– Maga kezdett el az újságba írogatni? – kérdezte.

– Igen, én – ismertem be.

– Nos, akkor ez a magáé – nyújtotta át nekem a zsákot.

Ideges nevetésben törtem ki, de elvettem tőle.

– Ne csukja be az ajtót – mondta. – Van még kettő odalent!

Egy hét leforgása alatt megváltozott az életem.

Emlékszem, ahogy a nappaliban olvastuk anyámmal a levélözönt. Úgy éreztük, álmodunk.

– Most mit kezdjek ezzel? – kérdeztem.

Anyám könnyekkel a szemében felelt:

– Csak küzdd át magad rajtuk, és tegyél ki magadért. Máris annyira büszke vagyok rád!

Hathetes próbaidőm után az újság véglegesített. Még egy évig, 2011 novemberéig a hotelben is dolgoztam. Ekkor nagy ugrásra határoztam el magam: szabadúszó spirituális konzultánssá lettem.

A hotelben töltött időm utolsó napján örömmel láttam, hogy mindenki rózsaszínbe öltözött. Elvégre is a mellrák elleni küzdelem világnapja volt. A menedzserek mindegyikének volt egy pakli angyalkártya az íróasztalán. Itteni feladatomat elvégeztem tehát. Új munkám – az angyalok fényének terjesztése – most vette csak kezdetét.

Mint kiderült, az Obamára hajazó lény, aki egy évvel korábban jelent meg előttem, nem más, mint az őrangyalom, Kamael. Azért jelent meg előttem, hogy utat mutasson, és megértesse velem, miben lehetek leginkább mások szolgálatára. Engedtem a hívásának, hagytam, hogy ő vezéreljen. Ma pedig ezer örömmel osztom meg veled is az angyalok szeretetét.

Köszöntelek az angyalok világában! Remélem, ez a könyv segíteni fog utadon.

1. fejezet

Az angyalok valóságosak

Tudós létemre hiszek az angyalokban!

DAVID R. HAMILTON,PHD

Az angyalok kérdése izgalmas téma. Valamennyien tudjuk, milyenek, mivel láttuk őket a tévében, a médiában, vagy hallottunk róluk a templomban, a családban, netán a barátainktól. Elég meglátnunk egy szárnyas alakot, fején glóriával, és nincs kétségünk, hogy csak angyal lehet, senki más.

„Angyalinak” nevezzük ugyanakkor a ritka jó embereket, a szép gyermekeket vagy a bölcsőben szunnyadozó kisbabákat.

A szó a görög angeloszból ered, aminek a jelentése „hírhozó”. Az el szótőben felfedezhetjük még a héber Elohimot, azaz Isten nevét. Az angyalok Isten hírvivői. Istenről beszélve nem egy felhőkön lebegő öregúrra gondolok, hanem arra az egyetemes energiára, amely mindőnket áthat – a szeretet erejére. Isten szeretet, és mivel az angyalok Isten gondolatai, ők is a szeretet megtestesülései.

Idővel rájöttem, hogy mindannyiunknak van őrangyala: egy égi lény, Isten gondolata, akit ajándékba kaptunk. Angyalunk csak ránk néz, és máris belénk szeret. Az angyalok feltétel nélkül szeretnek bennünket. Semmit nem kívánnak tőlünk, mindössze segíteni akarnak. Szerepük az, hogy szeressenek minket, támaszt nyújtsanak és utat mutassanak.

Mindenütt ott találjuk őket: a templomok faragványain, a szentképeken, nagyanyánk düftinkabátjának melltűjén… Látni fogjuk, hogy sokak szemében valóságosak. Nemcsak a vallásosak vannak így ezzel, de a spirituális élet gyakorlói is.

A legtöbb vallásban szintén jelen vannak. Az általam ismert összes hitrendszer megemlékezik ilyen-olyan magasabb rendű jelenlétről vagy lényről szent szövegeiben vagy a szájhagyományban. Ábrahám vallásai (a kereszténység, a judaizmus és az iszlám) egytől egyig tudnak angyalokról. A buddhizmus, a hinduizmus és a japán sintoizmus a levegőben repkedő nem e világi lényekről regél.

Olyan kisvárosban nőttem fel, amelynek lakói zömmel katolikusok vagy protestánsok voltak. A protestáns családok jobbára hallgattak az angyalokról. A Biblia ugyan beszélt róluk, de nemigen törődtünk velük. Mikor életem későbbi szakaszában megtudtam, hogy léteznek angyalokhoz, mi több, külön az őrangyalunkhoz címzett katolikus imák, sajnáltam, hogy nem hallottam erről korábban.

Tapasztalatom szerint ugyanakkor az angyalok fölötte állnak a vallásoknak. A vallásokat emberek alkották, az angyalokat viszont Isten teremtette. Ezek az égi lények egyetlen felekezethez sem köthetők. Akár hiszünk a létezésükben, akár nem, szeretnek minket.

Nemrégiben felkeresett egy hölgy, aki akkor vesztette el a partnerét. Mélyen hitt az angyalokban, Isten létét elfogadnia azonban nehezére esett. Katolikus beütésű családban nőtt fel, és hosszú évekig furdalta a lelkiismeret hitetlensége miatt. Mikor kapcsolatba került az angyalokkal, olyan szeretetteljes közelséget érzett, mint korábban soha. Mintha csak magasabb rendű támogatás kívánta volna átsegíteni belső fejlődésének ezen a nehéz szakaszán; olyan támogatás, amelyet nem kapott meg az Istennek nevezett entitástól.

Helyzetét megbeszélve kiderült, hogy gyermekkora Istenétől félnie kellett. Valósággal megbénította bűnei lajstroma. Isteni büntetéstől, megpróbáltatásai újrázásától tartott, mi több, partnere jólétéért is aggódott a mennyekben.

Bevallotta, hogy kerülte Istent, mint egy pestisest, mikor azonban rátalált az angyalokról írt munkáimra és a hasonló témájú könyvekre, úgy érezte, mintha hazatért volna.

A magam részéről felhívtam a figyelmét, hogy Isten nem köthető meghatározott vallásokhoz, mivel nem más, mint feltétel nélküli szeretetet sugárzó energia, csakúgy, mint az angyalok. Kedvenc idézetemet is megosztottam vele A csodák könyvéből: „Isten nem bocsát meg, mivel Ő soha nem kárhoztatott senkit.” Volt egy pillanat, amikor a hölgy felismerte, hogy nem kell félnie Istentől, hiszen ő maga a szeretet. Valamiért az angyalok is ekkor bukkantak fel az életében, hogy emlékeztessék erre.

Amennyiben olyan vallásban vagy hiedelemrendszerben nőttél fel, amelynek a tanait nem fogadtad el mindenestől, és emiatt bűntudatot éreztél, vagy attól tartottál, hogy kiközösítenek, ideje ezen változtatni. Mindez nem több illúziónál. Az igazság az, hogy szeretnek téged.

Ha megbékülsz magaddal és a hiteddel, a legjobb úton vagy, hogy közel kerülj az angyalokhoz. Azt szeretnék, ha elérnéd a belső béke állapotát, és igyekeznek ehhez hozzásegíteni. Tartsd észben, hogy szeretnek, és hogy szabad vagy. Ennek felismerése visz egyre közelebb a szeretet jelenvalóságához.

Gondolkodj el vélekedéseiden és választásaidon. Amennyiben tartasz az ismeretlentől vagy valamiféle büntetéstől, ideje leküzdened ezt a szabadság jegyében. Mindez nem máról holnapra érhető el, viszont nagyszerű lehetőség arra, hogy segítségül hívd az angyalokat, és hagyd, hogy csodát tegyenek.

Szabad akarat

Az angyalok spirituális törvénye szabad akaratként ismert. Ami azt jelenti, hogy csak akkor léphetnek közbe az érdekedben, ha meginvitálod őket magadhoz. Ugyanez a Teremtőre is áll. Azért küldtek ide, hogy önállóan válassz. E választások azután ilyen vagy olyan tapasztalatokban részeltetnek. Amennyiben az angyalok társaságát választod, csodákra számíthatsz.

Buzgón tanulmányozom A csodák tanítását, ami számos korlát ledöntéséhez segített hozzá angyalokkal folytatott munkámban. A könyv szerint a csoda „az érzékelés megváltozása", aminthogy az is. Az a pillanat, amikor elhatározzuk, hogy a szeretetre fókuszálunk a félelem helyett. Amikor úgy döntünk, hogy megbocsátunk neheztelés helyett.

Az angyalok a csodák kétkezi munkásai. Fogadd tehát örömmel segítségüket, és engedd, hogy ők legyenek új példaképeid és kalauzaid. Nem öltöztetnek bolondos divatcikkekbe, viszont megváltoztatnak. Lebontják a korlátokat a szíved körül, és segítenek rátalálni igaz valódra – aki szeret, és akit szeretnek.

A félelmek és a beléd gyökerezett régi hiedelmek megakadályozzák, hogy közvetlen kapcsolatba lépj angyalaiddal. Ez az a két ok, amiért oly sokan nem részesülhetnek támogatásukból és szeretetükből. Ezért buzdítalak arra, hogy engedd el a régit és ereszd be a szeretetet. Ehhez kell helyet csinálnod magadban! Kitakarítanod, ami nehézséget okoz, és beköltöztetned a szeretetet!

Nem ok nélkül kaptál meghívást ehhez a könyvhöz. Vélhetőleg azért, mert készen állsz már bizonyos változtatásokra, amihez segítséget is hajlandó vagy igénybe venni. Nos, a jó hír az, hogy a megfelelő helyre jöttél. Az a legizgalmasabb az egészben, hogy nagyobb léptékű segítség vár rád, mint amilyenre számítasz. Szakíts időt arra, hogy mindezt megemészd.

Ideje ledöntened a félelmek korlátait és angyali segítséget kérned. Az angyalok alig várják, hogy megnyilvánulhassanak. Valójában most is, amikor e sorokat olvasod, angyalok vesznek körül minden oldalról, ők vannak alattad és fölötted. Akármerre nézel, ott egy angyal, aki ég a vágytól, hogy meghívd az életedbe.

Ugyanakkor nem muszáj közszemlére tenned, hogy hiszel az angyalokban. Megtarthatod a dolgot magadnak. Az angyalok nem kedvelik a felhajtást vagy a sztárolást. Mindössze a céljukat kívánják véghez vinni: segíteni akarnak neked, és szeretni téged.

Nem kell tőlük félned, nem holmi füstfelhőből tűnnek elő, hogy halálra rémisszenek. Ennél finomabb energiával rendelkeznek. Meglehet, jelzik a jelenlétüket. Az első lépés azonban inkább felhívás a közös kapcsolatra, hogy benned is tudatosodjon, milyen bámulatos a belső világod.

Gyakorlat: Segítségkérés

Ahhoz, hogy előrevivő, pozitív kapcsolatot építhess ki az angyalokkal, mindenekelőtt meg kell hívnod őket magadhoz, a segítségükért kell folyamodnod. Tegyél róla, hogy senki ne zavarjon az elkövetkező tíz percben. Kapcsold ki a tévét, zárd le a laptopot és némítsd el a telefonodat, mert ezt az időt egyedül az angyalokra kell szánnod!

Fektesd mindkét kezed a napfonatodra, közvetlenül a köldök fölött. Jobb kezedet helyezd a bal fölé. Lélegezz puhán és mélyeket néhány pillanatig a tökéletes összpontosításhoz.

Pár pillanatnyi koncentrálás után nyisd ki a szemed, majd mondd el ezt az imát, vagy csöndesen, vagy gondolatban:

Drága angyalok!

Köszönöm, hogy csatlakoztok hozzám utamon. Olyan jó tudni, hogy léteztek, és hogy velem vagytok. Itt és most megragadom az alkalmat, és megváltozom. Ideje megszabadulnom a korlátozó gondolatoktól és hiedelmektől, amelyek valamikor félelmet és bűntudatot keltettek bennem. Ma úgy döntöttem, hogy új irányba indulok el, a szeretet irányába. Köszönöm nektek, drágáim, hogy eltávolítottátok a félelem korlátait a szívemből, s így tisztán érzékelem a szeretetet és Isten jelenlétét, valamint a ti jelenléteteket, drága angyalok. Készen állok a változásra. Jó szándékkal köszöntelek benneteket, hogy utat mutassatok egy szeretetteljesebb, boldogabb élet felé. Megnyitom a szívem a szeretet előtt, és elfogadom, hogy ez az egyetlen út vezet előre.

Mindent köszönök nektek, angyalok!

Úgy legyen!

Élvezd néhány pillanatig a derűt és a szabadságot, amit meghívtál az életedbe. Lehet, hogy kellemesebb most behunyni a szemedet és némán meditálni, de akár le is jegyezheted az imát a naplódba. A lényeg, hogy akármilyen formában, de emlékezz meg a pillanat jelentőségéről. Mondj érte köszönetet, mielőtt folytatod napi teendőidet, csak éppen immár úgy, hogy megnyitottad szíved az angyali szeretet előtt! Gratulálok!

ÖSSZEGZÉS

• Az „angyal” szó azt jelenti, „Isten hírnöke”.

• Az angyalok Isten gondolatai.

• Különböző vallások említik őket, de ők a vallások fölött állnak.

• Mindőnknek van őrangyala, aki születésünktől fogva őrködik felettünk.

• Az angyalok feltétel nélkül szeretnek minket.

• Az angyalokhoz hasonlóan Isten is maga a szeretet, aki nem ítélkezik.

• A csoda az érzékelés átváltozása félelemből szeretetté.

• Az angyalok arra várnak, hogy meghívjuk őket az életünkbe.

ÉDESVÍZ WEBÁRUHÁZ
AKCIÓK • INFORMÁCIÓK

webaruhaz@edesviz.hu
00-36-30-781-5474
www.edesviz.hu

ÉDESVÍZ KÖNYVESBOLT
1053 BUDAPEST • MÚZEUM KRT. 23.

konyvesbolt@edesviz.hu
00-36-30-919-5314

ÉDESVÍZ KÖZÖSSÉG
ÉRDEKESSÉGEK • KÖNYVRÉSZLETEK • JÁTÉKOK

A mindennapokra!

ÉDESVÍZ KIADÓ

ÉDESVÍZ NAGYKERESKEDÉS
VISZONTELADÓINKNAK

nagyker@edesviz.hu
00-36-30-781-5474

ÉDESVÍZ + magazin
Cikkek az
EGÉSZSÉG • ÖNFEJLESZTÉS • EZOTÉRIA
témaköreiben

Érdekes információk szerzőkről és könyvekről

Keresd a www.edesvizkiado.hu címen